Budaj, Ján, minister životného prostredia SR (2021-11-10):
Ďakujem pekne, pán predsedajúci. Vážené panie poslankyne, vážení páni poslanci, predkladám vládny návrh zákona, ktorým sa dopĺňa zákon č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov. V týchto článkoch sa vylepšujú a dopĺňajú kompetencie pre okresné úrady v sídle kraja v rámci dohľadu na úseku verejných vodovodov a verejných kanalizácií. Ďalej sa upresňujú a dopĺňajú podmienky pre nútenú správu pre toho prevádzkovateľa, ktorý sa do nútenej správy dostane, ako aj povinnosti pre vlastníka verejného vodovodu alebo verejnej kanalizácie v rámci nútenej správy. Ide nám, samozrejme, o to, aby nútená správa nepoškodila ani v najmenšom spotrebiteľa. Ďalšie doplnky sa týkajú skutkových podstát správnych deliktov a priestupkov, ktoré by, ktoré súvisia napríklad s nelegálnym odberom, ale súvisia aj s neférovým postupom dodávateľa. Významnou zmenou tohoto zákona je, že všetky predaje tých sietí, teda vodovodov a i kanalizácií, ktoré sa odohrajú po prijatí tohoto zákona, musia skončiť vo vlastníctve miest a obcí. Tým sa vyjasňuje dlhoročná hmlistá situácia, niektorí občania Slovenskej republiky žili na územiach, kde tieto siete spravovala obec alebo mesto, iní ale museli znášať aj isté finančné tlaky od súkromných skupín, ktoré sa dostali k sieťovým štruktúram kanalizácií a vodovodov. Dôležitou zmenou je úprava týkajúca sa vodovodných prípojok a kanalizačných prípojok vo verejnom priestranstve. Upresňujú sa tiež práva a povinnosti vlastníkov verejných vodovodov a verejných kanalizácií a tiež prevádzkovateľov týchto sietí. Ďalej sa mení doterajší režim vlastníckeho práva k verejným vodovodom a verejným kanalizáciám tak, aby od nadobudnutia účinnosti návrhu zákona vlastníctvo tejto vodárenskej infraštruktúry mohli nadobúdať len obce a mestá, prípadne ich združenia a právnické osoby, na ktorých podnikaní sa majetkovou účasťou podieľajú obce alebo združenia obcí ako takzvané subjekty verejného práva pôsobiace vo verejnom záujme. Dopĺňajú sa tiež niektoré ustanovenia súvisiace s povoľovaním pásiem ochrany vo verejnom záujme mimo zastavaného územia obce zo zákona. Dopĺňa sa tiež právna úprava vecných bremien k týmto pásmam ochrany, návrh zákona v čl. II potom zákona o vodách a o zmene zákona Slovenskej národnej rady 372/1990 o priestupkoch v znení neskorších predpisov, ktorému zvykneme hovoriť vodný zákon, napríklad v súvislosti s vymedzením pásiem ochrany vodovodného potrubia, verejného vodovodu a pásiem ochrany potrubia stokovej sieti verejnej kanalizácie mimo zastavané územie obce na základe umiestnenia vodnej stavby podľa podmienok územného rozhodnutia. V čl. III sa zasa dopĺňa rozsah cenovej regulácie vo vodnom hospodárstve o pripojenie na verejnú kanalizáciu a súvisiace legislatívno-technické úpravy. Návrh zákona bude mať pozitívny aj negatívny vplyv na rozpočet verejnej správy a podobne aj na podnikateľské prostredie, pozitívny aj negatívny vplyv bude mať na životné prostredie, nemá žiaden vplyv na informatizáciu ani na služby verejnej správy pre občana. Jednotlivé vplyvy návrhu zákona sú v doložke, samozrejme, vybraných vplyvov. Vážený pán predsedajúci, vážené pani poslankyne, páni poslanci, verím, že predložený návrh zákona posuniete do druhého čítania. Ďakujem.